DA Den Europæiske Unions Tidende CE 84/198

(2004/C 84 E/0241)

SKRIFTLIG FORESPØRGSEL E-0316/04

af Michl Ebner (PPE-DE) til Kommissionen

(6. februar 2004)

Om: Frivillig solidaritetstjeneste på europæisk plan

Det er almindeligt kendt, at værnepligten i de forskellige europæiske lande lidt efter lidt afskaffes. Uheldigvis er mange stater i forbindelse med denne rationalisering også begyndt at afskaffe den hertil knyttede civiltjeneste for militærnægtere. For mange hjælpeorganisationer betyder civiltjenesten en midlertidig personaleforøgelse og dermed en stor hjælp i forbindelse med de mange daglige opgaver.

Det ville være fornuftigt på europæisk plan at indføre en tre-firemåneders grunduddannelse i førstehjælp, socialt arbejde og miljøarbejde for unge, såvel mænd som kvinder, således at de ville kunne indkaldes i enhver situation og være rede til at yde en indsats i nødsituationer.

Kommissær Reding gav i en fælles udtalelse med parlamentets Kultur- og Ungdomsudvalg den 2. december 2003 udtryk for sin støtte og lovede i denne sammenhæng, at den frivillige tjeneste ville få et særskilt punkt i det næste ungdomsprogram.

Kan Kommissionen bekræfte disse fremtidsplaner, og vil den meddele, hvad den påtænker at foretage sig i denne forbindelse?

Svar afgivet på Kommissionens vegne af Viviane Reding

(9. marts 2004)

Kommissionen er overbevist om, at deltagelse i frivillige aktiviteter og især i organiserede nationale eller tværnationale frivillige tjenester kan give unge ikke-formelle erfaringer af stor betydning og fremme deres aktive deltagelse i samfundet. Derudover er der ubestrideligt en positiv effekt mht. samfundssolidariteten.

I erkendelse heraf ønsker Kommissionen at bevare den europæiske frivillige tjeneste, som blev oprettet i 1996, og som i dag videreføres som aktion 2 i EU's ungdomsprogram (2000-2006), og Kommissionen arbejder på at videreudvikle denne tjeneste kvalitativt og kvantitativt. Den interimsevaluering af EU's ungdomsprogram, som offentliggøres om kort tid, viser, hvor stor interesse der er for den europæiske frivillige tjeneste.

Den europæiske frivillige tjeneste giver unge mellem 18 og 25 mulighed for at arbejde op til 12 måneder i et lokalt projekt inden for meget forskellige områder i udlandet. Uddannelsesforanstaltninger og pædagogisk overvågning indgår i den europæiske frivillige tjeneste. Den har fået tildelt 33 mio. EUR i 2004, hvilket vil indebære, at 4 000 unge får mulighed for at deltage. Geografisk omfatter ungdomsprogrammet 30 europæiske stater og nogle regioner i tredjelande.

Kommissæren med ansvar for uddannelse og kultur udtalte den 2. december 2003, at man også agter at lade den europæiske frivillige tjeneste indgå som en fast del af den nye generation af programmer fra 2007. Det er derfor i Fællesskabets interesse, at den europæiske frivillige tjenestes individuelle karakter suppleres med nye mere kollektive aspekter for at gøre den endnu mere effektiv og synlig. Et forslag til et retsgrundlag forventes fremlagt i 2004, og Kommissionen agter allerede i marts 2004 at vedtage en meddelelse om de nye programmer inden for områderne ungdom, kultur og audiovisuel politik.

Afsluttende kan nævnes, at Kommissionen i hvidbogen »Et afsæt for europæisk ungdom« prioriterer frivillige aktiviteter for unge højt, og at Kommissionen i øjeblikket er ved at udarbejde forslag til fælles målsætninger for alle medlemsstaterne inden for dette område.